[{"text_idx": "#000002", "text": "Croeso i Eglwys Sant Cian, yng nghanol pentref bychan, tawel, Llangian, ychydig filltiroedd o bentref glan y mo\u0302r prysur Abersoch. Mae perthynas agos wedi bod rhwng eglwysi Llangian a Llanengan erioed ac, ar foreau Sul, mae yna wasanaeth bob yn ail rhwng y ddwy eglwys. Gosodir hysbysebion y tu allan i\u2019r ddwy eglwys i ddangos lle bydd gwasanaeth y Sul canlynol ac mae croeso i chi ffonio neu ebostio i ofyn am wybodaeth. Mae coffi ar gael yn y ddwy eglwys ar o\u0302l y gwasanaeth."}, {"text_idx": "#000003", "text": "Sefydlwyd eglwys ar y safle rywbryd yn ystod y chweched ganrif gan Cian, ein nawddsant, a oedd yn genhadwr gyda Peris (Llanberis). Mae\u2019r adeilad presennol yn hir a chul gyda tho o\u2019r 15fed ganrif. Mae\u2019r festri a\u2019r cyntedd yn fodern ond mae\u2019n ddigon posibl y gallai pen gorllewinol yr eglwys fod yn rhan o\u2019r eglwys gyntaf a gofnodwyd yn y 13eg ganrif. Mae\u2019r dyddiad 1638 ar y fedyddfaen wyth ochr. Yn ochr dde\u2019r fynwent mae carreg yn dyddio o\u2019r bumed neu\u2019r chweched ganrif gyda\u2019r arysgrif \u2018MELI MEDICI FILI MARTINI I(a)CIT\u2019 \u2013 \u2018Melus, y meddyg, fab Martinus. Yma y gorwedd\u2019. Nodwedd arbennig o\u2019r garreg hon yw ei bod yn cyfeirio at broffesiwn y dyn a fu farw \u2013 meddyg, sy\u2019n anarferol ar gerrig gydag arysgrif yng Nghymru, offeiriadon yw\u2019r rhan fwyaf."}, {"text_idx": "#000004", "text": "Rydyn ni\u2019n edrych ymlaen at eich croesawu i\u2019n heglwys."}, {"text_idx": "#000006", "text": "\"Mae yma heddwch a harddwch yn Sant Cian a hanes hefyd yn y sgrin.\""}]